**9/2019. (VI. 24.) MÜK szabályzat[[1]](#footnote-1)
a kamarai tisztségviselők választásáról és visszahívásáról szóló 8/2018. (III. 26.) MÜK szabályzat módosításáról**

A Magyar Ügyvédi Kamara küldöttgyűlése az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 11. pontjában foglalt felhatalmazás alapján, az Üttv. 157. § (2) bekezdés e) pontjában foglalt feladatkörében eljárva a következő szabályzatot alkotja:

**1.** A kamarai tisztségviselők választásáról és visszahívásáról szóló 8/2018. (III. 26.) MÜK szabályzat (a továbbiakban: Vsz.) 17.13. pontja helyébe a következő rendelkezés lép:

„17.13. Ha ugyanarra az egyéni tisztségre több jelölt kapott azonos számú érvényes szavazatot, és egyik jelölt sem lép vissza, a tisztségre új választást kell tartani.”

**2.** A Vsz. 17.16. pontja helyébe a következő rendelkezés lép:

„17.16. Amennyiben az utolsó betölthető helyre több személy kapott azonos számú érvényes szavazatot, és egyik jelölt sem lép vissza, a tisztségre új választást kell tartani.”

**3.** A Vsz. a következő III/A. Fejezettel egészül ki:

„III/A. Fejezet
Új választás

19/A. A szavazategyenlőség miatti új választás

19/A.1. A 17.13. és 17.16. pont alapján az új választást (a továbbiakban: szavazategyenlőség miatti új választás) a területi kamara elnöksége az eredeti választást követő első ülésén úgy tűzi ki, hogy az az elnökségi ülés napjától számított 60 napon belül megtartható legyen.

19/A.2. A szavazategyenlőség miatti új választásra az I-III. Fejezet rendelkezéseit a 12.2. pont kivételével, valamint az ezen alcímben foglalt eltérésekkel alkalmazni kell.

19/A.3. A választási szervek a szavazategyenlőség miatti új választás lebonyolításáig hivatalban maradnak. A szavazategyenlőség miatti új választás során a választási bizottság a választói névjegyzéket az eredeti választás választói névjegyzékének a hatályosításával készíti el.

19/A.4. A szavazategyenlőség miatti új választás során ajánlásra és jelölésre nem kerül sor, a szavazategyenlőség miatti új választást az eredeti választás során azonos számú érvényes szavazatot kapott jelöltek között kell megtartani.

19/A.5. Ha a szavazategyenlőség miatti új választás napjáig bármelyik jelölt visszalép, az új választást a fennmaradó jelöltek között kell lefolytatni, ha csak egyetlen jelölt marad, az új választást nem kell megtartani, a tisztségre megválasztottnak ezt a jelöltet kell tekinteni.

19/A.6. Ha a szavazategyenlőség miatti új választás során szavazategyenlőség alakul ki, az elnök, az elnökhelyettes, a főtitkár, a vezető fegyelmi biztos és a fegyelmi biztos kivételével, a tisztség betöltéséről a választási bizottság sorsolással dönt.

19/B. Az eredménytelenség miatti új választás

19/B.1. A 17.19. és 17.22. pont alapján az új választásra (a továbbiakban: eredménytelenség miatti új választás) a pótválasztásra vonatkozó szabályokat azzal kell alkalmazni, hogy azt a területi kamara elnöksége az eredménytelen választást követő ülésén úgy tűzi ki, hogy az az elnökségi ülés napjától számított 120 napon belül megtartható legyen.

19/B.2. Ha az eredménytelenség miatti új választás során szavazategyenlőség alakul ki, az elnök, az elnökhelyettes, a főtitkár, a vezető fegyelmi biztos és a fegyelmi biztos kivételével, a tisztség betöltéséről a területi kamara elnöksége sorsolással dönt.”

4. A Vsz. 20.7. és 20.8. pontja helyébe a következő rendelkezések lépnek:

„20.7. A pótválasztásra – a területi kamara elnökének, főtitkárának, vezető fegyelmi biztosának és fegyelmi biztosának a választása kivételével –, a választásra vonatkozó rendelkezések a 12.2. és a 12.5. pont kivételével, valamint az alábbi eltérésekkel irányadók:

a) szavazatszámláló bizottság kivételével választási szerveket nem kell alakítani,

b) a választással kapcsolatban a választási bizottságra és a jelölőbizottságra háruló egyéb feladatokat az elnökség látja el,

c) a választói névjegyzéket a korábbi választói névjegyzék hatályosítása után az elnökség készíti el, és a választás napja előtt legalább 30 nappal teszi közzé,

d) a választói közgyűlés elnöke a területi kamara elnöke,

e) ajánlásra és jelölésre nem kerül sor, az elnökség a jelöltlistára felveszi azt a passzív választójoggal rendelkező jelentkező ügyvédet, aki a jelentkezését az elnökségénél bejelenti,

f) ha egy tisztségre a megválasztható számú jelölt nem jelentkezik, a területi kamara elnöksége a 14.6. és a 14.7. pont alkalmazásával a jelöltlistára maga vesz fel jelölteket.

20.8. Az elnökség azon tagja, aki, vagy akinek közeli hozzátartozója jelölt, az elnökség pótválasztással kapcsolatos minden eljárásából és határozathozatalából ki van zárva.”

**5.** A Vsz. 22.1. pont b) alpontja helyébe a következő rendelkezés lép:

*(Összeférhetetlen a Magyar Ügyvédi Kamaránál:)*

„b) a vezető fegyelmi főbiztosi, fegyelmi főbiztosi és országos fegyelmi bizottsági tagság a területi kamara elnöki, vezető fegyelmi biztosi, fegyelmi biztosi, valamint a regionális fegyelmi bizottsági tagsági tisztséggel.”

**7.** A Vsz. a következő 23.10. ponttal egészül ki:

„23.10. A Magyar Ügyvédi Kamara elnöke a megválasztott bizottságok alakuló ülését a szavazás eredményéről szóló határozat kihirdetését követő nyolc napon belül összehívja.”

**6.** A Vsz. 27. pontja helyébe a következő rendelkezés lép:

„A 19/A. és a 19/B. pontot a hatálybalépését megelőzően e szabályzat alapján megtartott választásokra, ha az új választás kitűzésére még nem került sor alkalmazni kell azzal, hogy az új választást az elnökség a 19/A. és a 19/B. pont hatályba lépését követő hatvan napon belül tűzi ki.”

**8.** Ez a szabályzat – az igazságügyért felelős miniszter jóváhagyását követően – a Magyar Ügyvédi Kamara honlapján történő közzétételt követő napon lép hatályba, és a hatálybalépését követő napon hatályát veszti.

Budapest, 2019. június 24.

 *Dr. Bánáti János Dr. Fekete Tamás
 elnök főtitkár*

1. A szabályzatot a Magyar Ügyvédi Kamara Küldöttgyűlése a 2019. június 24-i ülésén fogadta el, közzétéve 2019. július 29-én. [↑](#footnote-ref-1)